### | | | | --- | --- | | | | | --- | | **Byråd** 27. september 2016 Sagsnr. 710-2015-64871 Dok.nr. 710-2016-321536 Mie Paulsen | | 154.                Udmøntning af pulje til en værdig ældrepleje 2017 - Åbent

###

|  |  |
| --- | --- |
| Tidl. politisk behandling | BY, 23.02.16, pkt. 25 |
| Forventet sagsgang | SS-U, ØK, BY |
| Lovgrundlag | Finanslov 2016 |

###

**SAGENS INDHOLD**

Byrådet skal i denne sag tage stilling til udmøntning af
pulje til en værdig ældrepleje for 2017. For at få frigjort beløbet, skal
Favrskov Kommune over for Sundheds- og Ældreministeriet redegøre for
anvendelsen af midlerne. Redegørelsen skal endvidere offentliggøres på
kommunens hjemmeside.

23. februar 2016 vedtog Byrådet udmøntning af 7,56 mio. kr.
til udbredelse og implementering af en værdig ældrepleje og en
værdighedspolitik i [adresse] for 2016. Beløbet udgør Favrskov Kommunens
andel af den milliard kr., der er afsat i Finansloven til at styrke kommunernes
arbejde med en værdig ældrepleje.

**VURDERING**

Social og Sundhed vurderer, at det er hensigtsmæssigt at
lade den nuværende fordeling af puljemidlerne fortsætte i 2017, så de
igangsatte indsatser kan fortsætte samt udvikles. Puljemidlerne foreslås
anvendt på følgende måde:

· Der
afsættes 1 mio. kr. til sygepleje, således at borgeren fremover i højere grad
kan modtage behandling i eget hjem, hvilket kan bidrage til at øge
livskvaliteten og trygheden for borgeren. Dette er i god overensstemmelse med
visionen for sundhedsaftalen: ”Mere sundhed i det nære – på borgerens
præmisser”.

· Der
afsættes 0,8 mio. kr. til understøttelse af en værdig død. Specielt sættes der
fokus på at kunne imødekomme borgeres eventuelle ønske om at dø hjemme. Konkret
foreslås, at midlerne fordeles mellem den palliative indsats (sygepleje til
døende) og den terminale pleje (personlig pleje og praktisk hjælp til døende).

· Der
afsættes 3,5 mio. kr. til rehabilitering, tværfaglighed og sammenhæng i plejen.
Midlerne vil blive anvendt til personlig pleje og praktisk hjælp med henblik på
at fastholde det nuværende serviceniveau i den aktuelle situation, hvor de
visiterede borgere gennemsnitligt modtager mere hjælp især i ydertimer (nat,
aftener og weekender). Der vil desuden blive lagt vægt på at fastholde de iværksatte
rehabiliteringstiltag i ældreplejen samt mulighed for aflastning af pårørende
til demente.

· Der
afsættes 0,81 mio. kr. til styrkelse af ernæringsindsatsen over for den enkelte
borger. Midlerne skal dels anvendes til styrkelse af ernæringsscreeningen, og
dels til at åbne mulighed for, at godkendte leverandører af madservice kan
vælge at levere varmholdt mad til visiterede borgere.

· Der
afsættes 0,5 mio. kr. til øget selvbestemmelse via udbredelse af
velfærdsteknologiske løsninger med et frisættende sigte fx kontakt med døende
og gps-løsninger til demente. Midlerne vil blive anvendt til en målrettet
implementeringsindsats.

· For
at øge borgernes livskvalitet på plejecentrene afsættes der 0,95 mio. kr. til
træning og aktiviteter på centrene. Midlerne afsættes med baggrund i
budgetaftalen for 2016-2019, hvor det blev aftalt, at der skal anvendes 0,8
mio. kr. til ergoterapeutiske indsatser på plejecentrene, hvis ældreområdet
blev tildelt flere midler via finansloven.

**ØKONOMI**

[adresse] andel af værdighedsmilliarden udgjorde
7,56 mio. kr. i 2016. Beløbet for 2017 er endnu ikke udmeldt, men det forventes
at ligge tæt på beløbet for 2016. Et eventuelt forhøjet beløb vil blive fordelt
forholdsmæssigt på de forskellige initiativer.

Redegørelsen for anvendelse af midlerne skal for året 2017
indsendes inden 15. november 2016. Kommunerne skal endvidere med
revisorpåtegnet regnskab redegøre for, at midlerne er anvendt som forudsat. Fra
2020 vil midlerne fremadrettet blive udbetalt sammen med bloktilskuddet efter
en objektiv fordelingsnøgle for ældreområdet.

Social og Sundhed foreslår, at midlerne anvendes i henhold
til nedenstående tabel.

|  |  |
| --- | --- |
| **Indsats** | **(1.000 kr.)** |
| Det nære sundhedsvæsen - sygepleje | 1.000 |
| Understøttelse af en værdig død | 800 |
| Rehabilitering, tværfaglighed og sammenhæng i plejen | 3.500 |
| Styrkelse af ernæringsindsatsen overfor den enkelte borger | 810 |
| Selvbestemmelse via udbredelse af velfærdsteknologi | 500 |
| Aktiviteter på plejecentrene | 950 |
| **I alt** | **7.560** |

**INDDRAGELSE**

Forslaget vedrørende anvendelse af puljen til en værdig
ældrepleje i 2017 har været forelagt Ældrerådet 17. august 2016. Ældrerådet
tilslutter sig den foreslåede fordeling.

**INDSTILLING**

Direktøren for Social og Sundhed indstiller til Byrådet:

1.    At puljen til en værdig ældrepleje 2017 anvendes som
beskrevet i denne sag.

**BESLUTNING**

***Social- og Sundhedsudvalget, 6. september 2016:***

Fraværende:Stine Schmidt

Indstilles godkendt med den ændring, at de afsatte 950.000
kr. anvendes til aktiviteter på centrene. Ordet "træning" udgår.

***Økonomiudvalget, 21. september 2016:***

Fraværende:Ingen

Indstillingen fra [adresse] og Sundhedsudvalget indstilles
godkendt.